**Zagrebački kvartovi kulture 7. i 8. lipnja u Novom Jelkovcu!**

Zagreb, 3. lipnja - **Nakon održanih programa u nizu kvartova**, **Zagrebački kvartovi kulture nastavljaju se 7. i 8. lipnja u Novom Jelkovcu. Zanimljivo je kako je** **pilot projekt Zagrebačkih kvartova kulture otvoren upravo u Novom Jelkovcu u istom terminu 2024. godine.**

Subotnji program počinje uz ***Umjetnost u našem kvartu*** - riječ je o aktivnom razgovoru sa svim zainteresiranim stanovnicima kvarta koji žele unijeti neki vid promjene u vlastiti kvart. Nastavlja se predstavom za djecu ***Dnevnik uspomena moje bake*** u režiji i izvedbi **Svetlane Patafta** koja funkcionira kaozahvala svim bakama koje su ostavile dubok trag u srcima unučadi. Uslijedit će program naziva **Poezija u kvartu** koja za cilj ima Zagrepčanima na njihovom, domaćem terenu, pod nebom gradskih trgova, ulica i parkova, predstaviti naše iznimne pjesnikinje i pjesnike svih generacija. U Novom Jelkovcu svojim će se radovima predstaviti pjesnikinja i spisateljica **Marija Andrijašević** te pjesnik, stilističar i književni kritičar

**Krešimir Bagić.**

Poslijepodnevni program uključuje izvedbu suvremenog cirkusa ***Vrana bez gnijezda*** kao i promociju istoimene slikovnice. Autori **Petra Najman i Ivan Svaguša** kroz suvremeni cirkus, fizički teatar, glazbu uživo, izložbu i jednu slikovnicu pokušat će svim posjetitljima približiti život jedne „crne“ gradske vrane koja je izopćenica u ozbiljnim gradskim društvenim svakodnevicama. Uslijedit će **koncert Zagrebačkog orkestra ZET-a** koji će u Novom Jelkovcu nastupiti s jednosatnim repertoarom koji kombinira filmsku glazbu i zagrebačke pjesme. Subotnji program završava uz animiranu obiteljsku avanturu ***Mačke u muzeju***, ruski film autora **Vasilija Ravenskog**, koji prati avanture mačka Vincenta i miša Mauricea kako u

starom klaviru bježe od nadolazeće poplave. Film je skinkroniziran na hrvatski i namijenjen uzrastu iznad šest godina.

Nedjeljni program počinje poslijepodne dječjom predstavom ***Moris*** u režiji **Morane Dolenc**

koja govori o nježnosti i senzibilitetu, kreativnosti i nesvakidašnjim dječacima, koji zbog svoje različitosti doživljavaju odbacivanje svoje okoline. Nastavlja se **koncertom Ivana Judaša**, mladog glazbenika iz Zagreba te jedog od pionira u sviranju instrumenta handpan u Hrvatskoj.

Uslijedit će predstava ***Pustolovine kreativnih knjigovođa*** koja se bavi centralnom opsesijom – novcem i svime što on ljudima predstavlja. Ova komedija Teatra Rugantino nastala je u režiji **Slađane Kilibarda**, a izvode je **Gordana Gadžić** i **Filip Vidović.**

Program završava gostovanjem festivala **Animafest Zagreb** – naime, u svome kvartu ćete imati jedinstvenu priliku pogledati dio natjecateljskog programa filmova za djecu i mlade drugog najstarijeg filmskog festivala animiranog filma i jednog od najuglednijih festivala posvećenih tom filmskom rodu.

Subotnji program održat će se ispred ili u knjižnici Novi Jelkovec, a nedjeljni na otvorenom u Bloku A. Ulaz na sve programe je slobodan.

**Zagrebački kvartovi kulture u 2025. sveukupno uključuju program u 14 kvartova tijekom 13 vikenda uz više od 100 događanja u kojima će sudjelovati preko 300 umjetnika. Drugi ciklus projekta dosad je održan u Zapruđu i Središću te Vrbanima, a nastavlja se u Novom Jelkovcu, Laništu i Gajnicama.** Do sada su na kvartovima nastupila istaknuta imena poput Ede Maajke, Darka Rundeka, PipsChips&Videoclipsa, Elementala, Zagrebačke filharmonije, Zagrebačkih solista, Ecije Ojdanić, Tarika Filipovića te brojni drugi izvođači. Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.